Moda turnării în cap a unei găleţi cu apă rece în scopuri umanitare ajunge şi în România! Radu Banciu îi provoacă pe toţi candidaţii la preşedinţie la primul duş rece de campanie!



Miercuri seara, de la ora 19:30, în direct pe B1 TV, Radu Banciu le va da leapşa probei cu găleata de apă rece tuturor celor care aspiră la cea mai importantă funcţie în stat. Victor Ponta, Klaus Iohannis, Elena Udrea, Monica Macovei, Cristian Diaconescu, Călin Popescu Tăriceanu şi alţi pretendenţi la fotoliul de la Cotroceni sunt aşteptaţi să răspundă provocării lansate de Banciu şi să dea apoi mai departe prietenilor sau adversarilor politici provocarea cu găleata de apă rece!



Tot miercuri seara, de la ora 23:00, revine din vacanţă pe B1 TV şi îndrăgita emisiune “Lumea lui Banciu”, Radu Banciu pregătindu-le telespectatorilor numeroase surprize.



Cunoscută sub numele de “Ice Bucket Challenge”, provocarea găleţii cu apă rece este folosită în special pentru a sprijini donaţiile pentru ajutorarea celor care suferă de boala Lou Gehrig (ALS). Este boala de care suferă fizicianul Stephen Hawking, cel care, în ciuda previziunilor sumbre ale medicilor, a ajuns la vârsta de 72 de ani şi este unul dintre cei mai respectaţi oameni de ştiinţă din întreaga lume.



Până acum numeroşi sportivi de top, oameni de media şi televiziune, actori de la Hollywood, nume mari din industria online sau politicieni au răspuns provocării, publicând pe internet o mulţime de filmuleţe în care îşi toarnă o găleată cu apă rece în cap.



Leapşa a ajuns deja şi la cei mai importanţi lideri politici ai lumii. Barack Obama, Michelle Obama sau Vladimir Putin sunt printre cei care au primit provocarea de a sprijini campania ALS.





Mark Zuckerberg la proba găleţii cu apă rece

Bill Gates la proba găleţii cu apă rece

Novak Djokovic la proba găleţii cu apă rece

Simona Halep la proba găleţii cu apă rece

Justin Timberlake la proba găleţii cu apă rece

Vin Diesel la proba găleţii cu apă rece

Oprah la proba găleţii cu apă rece